Trok tref man in erfŉ Man is ernstig beseer nadat ŉ konstruksievoertuig hom in sy erf in Durban raakgery het. Jeffrey Wicks, ŉ woordvoerder van Netcare911, sê die voertuig moes ŉ vrag sand en stene by ŉ perseel in Terrenceweg, naby Parkmoreweg in Phoenix, aflewer. “Dit wil voorkom of die voertuig se remme onklaar geraak het. Die voertuig het agteruit deur ŉ eiendom se heining gebars en die man getref terwyl hy in sy tuin doenig was,” sê Wicks. Die man het ernstige beserings aan sy onderbene opgedoen. Hy is op die toneel gestabiliseer en per ambulans na die naaste hospitaal geneem.